Kohút a Handzuš budú vo výkonnom výbore.

26. jún 2019 o 16:50 (aktualizované 26. jún 2019 o 19:39) Marián Szűcs, Juraj Berzedi

BRATISLAVA. Novým prezidentom Slovenského zväzu ľadového hokeja je Miroslav Šatan. Rozhodlo o tom hlasovanie na kongrese zväzu.

Šatan mal napokon vo voľbách iba jedného súpera. Dárius Rusnák sa totiž tesne pred voľbou vzdal kandidatúry.

Článok pokračuje pod video reklamou

O najvyšší post v slovenskom hokeji sa tak okrem Šatana uchádzal iba hlavný kontrolór zväzu a člen jeho dozornej rady Jaromír Šmátrala.

Šatan vyhral voľby presvedčivo, od delegátov dostal 229 hlasov, jeho súper získal 99 hlasov.

„Je to silný mandát a pre mňa je to záväzok,“ reagoval Šatan.

„Platí, že navštívim každý jeden klub s víziou, ktorú máme niekoľko mesiacov pripravenú. Zajtra nebude oddych, ale prvý výkonný výbor,“ doplnil.

Uspeli aj Kohút a Handzuš

"Každý videl, že kampaň bola zameraná jednostranne na jedného kandidáta. Napriek tomu som bojoval a nevzdával sa. Gratulujem Mirovi Šatanovi k víťazstvu. Ostávam ďalšie dva roky na zväze v pozícii kontrolóra. A ak bude niečo potrebovať, pomôžem mu," reagoval Šmátrala.

"Čakal som viac hlasov. Po skúsenostiach z predošlých volieb som dopredu nič nepočítal. Viem, že niektoré kluby povedia tak a rozhodnú sa inak," doplnil

Doterajšieho šéfa zväzu Martina Kohúta zvolili delegáti do výkonného výboru., získal 179 hlasov.

„Myslím, že slovenský hokej sa postupne dostáva do poriadku. Teraz bude mať správneho lídra,“ reagoval na výsledky volieb Kohút.

Novým členom výkonného výboru bude bývalý hokejista Michal Handzuš, ktorý dostal v prvom kole najviac hlasov - 231.

V ďalších kolách delegáti zvolili do výkonného výboru aj Ladislava Grossa, Miroslava Lipovského, Marcela Ozimáka, Ľudovíta Jurínyiho, Žigmunda Pálffyho a Jozefa Stümpela.

Šatan odmietol Šmátralove sľuby

Šatan sa krátko pred hlasovaním vzdal kandidatúry do výkonného výboru zväyu, kam mohol byť zvolený, ak by prehral so Šmátralom voľby šéfa zväzu.

Prečítajte si tiež: Rusnák sa vzdal kandidatúry. Od Kohúta to bolo dehonestujúce, tvrdí Čítajte

„Nevedel by som si predstaviť pracovať pod takýmto lídrom,“ povedal Šatan.

Narážal na jeho sľuby o rozdávaní peňazí klubom a ligám zo zisku z nedávnych majstrovstiev sveta, ktoré sa konali na Slovensku.

Šmátrala sľúbil, že klubom rozdá štyri milióny eur zo šesťmiliónového získu z majstrovstiev. Okrem toho chcel dať prvej lige 500-tisíc eur a druhej lige 100-tisíc.

„Evokuje to nezodpovednosť a veľmi skorý krach,“ vysvetlil Šatan. Delegátov kongresu vyzval, aby namiesto neho vo voľbách členov výkonného výboru podporili Michala Handzuša, Martina Cibáka a Richarda Pavlikovského.

"Kluby si zaslúžia peniaze a potrebujú finančnú injekciu. Rozhodol som sa, že by niečo mali dostať. Nebolo to žiadne kupovanie, tak som to cítil a dal si to do programu," reagoval Šmátrala.

„Volebný program Šmátralu ma vyľakal. Týmto spôsobom by hokej došiel do stavu, kde bol predtým. Bola by to cesta naspäť,“ vravel po voľbách Šatan.

Pálffyho návrh neprešiel

Šatan bol doteraz generálnym manažérom reprezentácie. Koho si vyberie za svojho nástupcu, zatiaľ nepovedal. Tvrdí, že na to je ešte čas.

Medzi možnými kandidátmi sa spomínal aj Handzuš, podľa Šatana sa však bude venovať mládeži.

„Viac ma láka práca s mládežou, aby sme nastavili prostredie pre chlapcov a pohli sa ďalej,“ povedal Handzuš.

Podľa pôvodného návrhu malo hlasovanie prebehnúť tajnou elektronickou voľbou. Bývalý hokejista a kandidát na miesto vo výkonnom výbore Žigmund Pálffy navrhol, aby sa voľba šéfa zväzu a členov výkonného výboru odčlenila a prebehla tajnou písomnou formou.

Neskôr sa k nemu pridal aj Dárius Rusnák, žiadal písomnú voľbu šéfa zväzu.

Delegáti však schválili pôvodný návrh, takže celé voľby prebehli tajným elektronickým hlasovaním.

Z volieb do výkonného výboru už pred hlasovaním odstúpili bývalý hokejista Branko Radivojevič a doterajší generálny sekretár zväzu Miroslav Valíček.